Grondbesetters steeds in reservaat; paaie afgesperDie toneel Vrydag (10 Junie 2016) in die Dinokeng-wildsreservaat. Foto: Verskaf Vermeende grondbesetters naby die Kwalata Lodge in die Dinokeng-wildsreservaat noord van Pretoria, het Vrydag glo ŉ openbare pad wat deur die reservaat loop met klippe afgesper, bande aan die brand gesteek en voortgegaan om bome uit te kap op die grond wat hulle wil beset. Maroela Media het vroeër berig honderde inwoners, vermoedelik van omliggende informele nedersettings, het Woensdag by die stuk grond naby die lodge opgedaag, begin bome afkap, plante uittrek en die grond begin gelykmaak om hul huise daarop te bou. Riaan Olivier, hoof van die plaaslike gemeenskapspolisiëringforum (GPF), het Vrydag aan Maroela Media gesê ten spyte daarvan dat ŉ saak van onwettige grondbesetting by die plaaslike polisiestasie aanhangig gemaak is, het die situasie oornag vererger. “Die pad is nou afgesper en jy kan op ŉ afstand sien hoe hulle goed brand. Ek is te bang om nader te ry omdat ek bang is dat hulle my motor met klippe sal bestook,” het hy gesê. “Hulle het ook nou die heinings tussen die stuk grond en die reservaat afgebreek en beset nou van die grond in die wildreservaat.” Die toneel Vrydag (10 Junie 2016) in die Dinokeng-wildsreservaat. Foto: Verskaf Volgens Olivier sou daar Vrydagoggend ŉ vergadering met die polisie en beamptes van die Tshwane-metro gehou word om ŉ oplossing vir die saak te bewerkstellig. “Ek besef dit is ŉ moeilike situasie. Die hofinterdik wat ons aangevra het sal waarskynlik vandag uitgereik word en as die polisie begin om die mense te verwyder, sal daar beslis betogings wees en kan dinge gewelddadig raak. Maar ons as private grondeienaars sal nie net sit en toekyk hoe ons grond onwettig oorgeneem word nie.” Olivier het gesê daar is tans meer as 400 besetters op die ongeveer 25 ha stuk grond doenig. Kapt. Sarah Lesabane, woordvoerder van die polisie, het aan Maroela Media bevestig dat die besetters steeds op die stuk grond saamdrom, maar het gesê niemand het nog begin om hul huise daar op te rig nie. “Die polisie is in die gebied om die situasie te monitor, maar niemand het nog op die grond begin plak nie. Polisiebeamptes sal voorlopig deurentyd op die toneel bly,” het sy gesê. Olivier het Donderdag gesê van die grondbesetters beweer dat die grond deur die ANC aan hulle gegee is, maar ŉ plaaslike ANC-raadslid het dit ontken. “Ek dink hier is beslis ŉ paar opportuniste in hierdie groep. Hulle wil ook vir hulle ŉ stuk van die grond vat en dit dan vir duisende rande aan iemand anders verkoop,” het hy gesê.